Broj: 711-I-54-P-238-20/22-13-8

Zagreb, 21. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave o mogućem sukobu interesa dužnosnika Tonia Družete, zamjenika općinskog načelnika općine Lovran do 6. lipnja 2021.g.,** na 146. sjednici, održanoj 21. listopada 2021.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnika Tonia Družete, općinskog načelnika Općine Lovran do 6. lipnja 2021.g., povodom obavljanja poslova voditelja projekta „Lovranski program za mlade“, sufinanciranog od strane Ministarstva za demografiju, obitelj, mlade i socijalnu politiku, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
2. **Postupak za odlučivanje o sukobu interesa protiv dužnosnika Tonia Družete, općinskog načelnika Općine Lovran do 6. lipnja 2021.g., vezano za potpisivanje Ugovora o donaciji sklopljenog dana 23. travnja 2018.g. između Općine Lovran i udruge SRK Alba čiji je dužnosnik predsjednika, neće se pokrenuti.**

**Obrazloženje**

Protiv dužnosnika Tonia Družete, zamjenika općinskog načelnik Općine Lovran do 6. lipnja 2021.g., podnesena je dana 19. listopada 2020.g. neanonimna prijava, koja je u Povjerenstvu zaprimljena pod brojem: 711-U-3738-P-238/20-01-1 te je povodom iste otvoren predmet broj: P-238/20.

U prijavi se u bitnome navodi da dužnosnik Toni Družeta u svojstvu voditelja projekta Lovranski program za mlade, financiranom od strane Ministarstva za demografiju, obitelj, mlade i socijalnu politiku, treba primiti iznos od 24.753,72 kn te se postavlja pitanje predstavlja li navedeno povedu ZSSI-a.

Povjerenstvo je nadalje dana 20. listopada 2020.g. pod brojem: 711-I-3763-P-238/20-02-1 od istog podnositelja zaprimilo još jednu prijavu protiv navedenog dužnosnika u kojoj se u bitnome navodi da je dužnosnik od stupanja na dužnost u 2017.g. u više navrata tražio i dobio donacije za udrugu čiji je predsjednik, pri čemu je koristio autoritet nadređene osobe i izravno utjecao na odluke povjerenstva sastavljenih od općinskih službenika kako bi ostvario maksimalne iznose donacija te je sam potpisivao izjave, zapisnike i ugovore.

Povjerenstvo je dana 2. prosinca 2020.g. pod brojem: 711-I-4451-P-238/20-03-1 zaprimilo još jednu neanonimnu prijavu podnesenu protiv dužnosnika Tonia Družete u kojoj se navodi da je dužnosnik dana 23. travnja 2018.g. potpisao u ime Općine Lovran ugovor o donaciji iznosa od 5.000,00 kn udruzi SRK Alba iz Labina u kojoj je u to vrijeme obnašao funkciju predsjednika.

Povjerenstvo je također dana 25. studenoga 2020.g. zaprimilo dopis Općine Lovran KLASA: 023-05/17-01/01, URBROJ: 2156/02-04/04-01-20-148 od 23. studenoga 2020.g. u kojem se navodi da su Ministarstvo za demografiju, obitelj, mlade i socijlnu politiku i Općina Lovran sklopili Ugovor o dodjeli financijskih sredstava za projekt „Lovranski program za mlade“ orijentiran na provedbu projekata usmjerenih mladima, pri čemu je navedeno Ministarstvo sredstva osiguralo iz raspoloživih sredstava dijela prihoda od igara na sreću i Državnog proračuna za 2019./2020. godinu te navedenom projektu odobrilo sredstva u iznosu od 88.000,00 kn, a Općina Lovran je osigurala preostala sredstva do ukupno 126.553,42 kn, kolika je ukupna vrijednost projekta. Razdoblje provedbe projekta je najdulje 12 mjeseci, s početkom siječnja 2020.g. Radi realizacije projekta, Općina Lovran zatražila je suradnju s Udrugom Delta iz Rijeke koja na nivou Primorsko-granske županije aktivno radi na projektima čija su ciljana skupina mladi i njihovo uključivanje u donošenje odluka u lokalnoj zajednici te je navedena udruga prihvatila poziv da se uključi u projekt kao partner. Zaključeni ugovor sastoji se od Posebnih uvjeta ugovora i obrasca obračuna projekta. Radi praćenja i kontrole namjenskog korištenja sredstava korisnik, Općina Lovran obvezala se da će davatelju dostaviti izvještaje o provedbi projekta, kao i priloge vezane za provedbu aktivnosti/usluga, što je Općina Lovran izvršila i 14. srpnja 2020.g. dostavila davatelju financijskih sredstava Izvještaj o napretku i priloge Izvještaja.

U dopisu Općine Lovran se nadalje navodi da je na 37. sjednici Općinskog vijeća Općine Lovran, održanoj 22. listopada 2020.g., vijećnica Đurđica Tancabel zatražila da se predmet Projekt „Lovranski program za mlade“ proslijedi Povjerenstvu kako bi se utvrdilo nalazi li se dužnosnik Toni Družeta u obnašanju dužnosti zamjenika općinskog načelnika Općine Lovran i istovremeno voditelja navedenog Projekta, u sukobu interesa.

U privitku dopisa dostavljen je Ugovor o dodjeli financijskih sredstava KLASA: 230-02/20-05/2, URBROJ: 519-05-2-3-1/2-20-3 od 12. veljače 2020.g. sklopljen između Ministarstva za demografiju, obitelj, mlade i socijalnu politiku i Općine Lovran, Izvještaj o napretku projekta za razdoblje od 1. siječnja do 30. lipnja 2020.g. koji je Općina Lovran dostavila Ministarstvu za demografiju, obitelj, mlade i socijalnu politiku, Obrazac proračuna za navedeni projekt, Financijsko izvješće o napretku projekta i Zapisnik sa 37. sjednice Općinskog vijeća Općine Lovran. U Obrascu proračuna navedenog projekta - Obrazac 2B utvrđeno je da u rubrici *Vrsta troška, Trošak plaće* naveden trošak plaće za dužnosnika Tonia Družetu u iznosu od 24.753,42 kn uz obrazloženje da je predviđen rad voditelja programa tijekom 12 mjeseci na 15% radnog vremena.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstvakom 39. propisano je da se općinski načelnici i njhovi zamjenici smatraju dužnosnicima u smislu navedenog Zakona. Uvidom u Registar dužnosnika utvrđeno je da je Toni Družeta obnašao dužnost zamjenika općinskog načelnika Općne Lovran u mandatu 2017.-2021., završno do 6. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Uvidom u Registar udruga Republike Hrvatske utvrđeno je da je pod registarskim brojem: 18002032 upisan Sportsko rekreativni klub „Alba“, OIB: 35713420593, skraćeni naziv SRK Alba. Dužnosnik Toni Družeta upisan je kao predsjednik udruge.

Na zahtjev Povjerenstva, zaprimljeno je očitovanje Općine Lovran, kao i očitovanje općinskog načelnika Općine Lovran Bojana Simoniča.

Općinski načelnik Općine Lovran u svom očitovanju KLASA: 032-01/21-01/3, URBROJ: 2156/02-02-21-2 od 25. siječnja 2021.g. navodi da je Ugovor između SRK Alba i Općine Lovran u 2018.g. potpisao zamjenik općinskog načelnika Toni Družeta. U očitovanju se nadalje pojašnjava da je u početku mandata postojao neformalni dogovor između dužnosnika u Općini Lovran sukladno kojem je zamjenik umjesto općinskog načelnika potpisivao dokumente iz potpisne mape s financijskim izvještajima i plaćenim računima (crvena potpisna mapa) na kojima nije bilo označavano ime dužnosnika, već se pretežno radi o dokumentima internog karaktera, dok je prijedloge akata i ugovora potpisivao sam općinski načelnik (plava potpisna mapa). Općinski načelnik nadalje navodi da je, nakon što je utvrdio da je njegov zamjenik, dužnosnik Toni Družeta, bez njegova znanja, a umjesto njega potpisivao određene izlazne dokumente, donio upozorenje s kojim su upoznati svi službenici te su postroženi kriteriji čuvanja i korištenja službenog pečata. Naknadno, krajem 2020.g., po objavljenim ugovorima i postavljenom vijećničkom pitanju na sjednici Općinskog vijeća Općine Lovran, utvrđeno je da je dužnosnik Toni Družeta potpisao ugovor između SRK Alba i Općine Lovran. Općinski načelnik nadalje navodi da mu nije poznato je li pritom koristio svoj autoritet kako bi utjecao na članove povjerenstva oko odluke o dodjeli sredstava.

U odnosu na Lovranski program za mlade, u očitovanju se navodi da se dužnosnik Toni Družeta sam aktivirao u navedenom programu budući da je sudjelovao na radionici „Europe goes local“ – Rad s mladima na lokalnoj razini koja je održana u Petrčanama od 8. do 11. travnja 2018.g. te je u razdoblju koje je slijedilo doveo predstavnicu Udruge Delta na sjednicu Općinskog vijeća Općine Lovran i s njom pripremao dokumentaciju za poziv. Prijedlog dužnosnika Tonia Družete bio je da bude voditelj tog projekta, odnosno da dio radnog vremena radi na projektu, a da ostali dio bude dužnosnik, dok bi ukupan iznos plaće ostao isti.

Općina Lovran u svom očitovanju KLASA: 032-01/21-01/3, URBROJ: 2156/02-04-01-21-2 od 28. siječnja 2021.g. navodi da se SRK Alba javio na na Javni poziv za potpore male vrijednosti u 2020.g., no uslijed epidemiološke situacije, veliki broj manifestacija i sportskih događanja je otkazan pa je tako i prijavljeni projekt „Učka drito zdolun“ otkazan te nije došlo do zaključenja ugovora s podnositeljem prijave. U 2019.g. zaključena su dva ugovora o donaciji sa SRK Alba, i to za projekt „100 Milja Istre“ i projekt „Učka drito zdolun“, a u 2018.g. zaključen je jedan ugovor o donaciji, i to za projekt „100 Milja Istre“.

U privitku očitovanja dostavljena je dokumentacija vezana za prijavu na Javni poziv za potpore malih vrijednosti u Općini Lovran za 2020., 2019. i 2018.g. te dokumentacija o programu „Lokalni program za mlade“ u Općini Lovran“.

Uvidom u dostavljenu dokumentaciju utvrđeno je da je Javni poziv za potpore malih vrijednosti u 2018.g. raspisao općinski načelnik Općine Lovran, dužnosnik Bojan Simonič. U 2018.g. udruga SRK Alba podnijela je Zahtjev za dodjelu potpore malih vrijenosti za projekt Ultratrail utrke svjetskog kupa „100 Miles of Istria“. Uvidom u Zapisnik Povjerenstva za provođenje navedenog Javnog poziva od 17. travnja 2018.g., čiji dužnosnik Toni Družeta nije bio član, utvrđeno je da je navedeno Povjerenstvo razmotrilo zahtjev udruge SRK Alba te predložilo pročelnici Upravnog odjela za samoupravu i upravu Općine Lovran da prihvati financiranje prijavljenog projekta i donesen odluku o davanju donacije navedenoj udruzi u iznosu od 5.000,00 kn. Nastavno na navedeno, pročelnica Upravnog odjela za samoupravu i upravu Općine Lovran donijela je Odluku KLASA: 402-08/18-01/66, URBROJ: 2156/02-04-01-18-5 od 18. travnja 2018.g., kojom se udruzi SRK Alba odobravaju sredstva u iznosu od 5.000,00 kn za projekt Ultratrail svjetskog kupa „100 Miles of Istria“ te se nalaže stručnoj službi da pripremi Ugovor o donaciji. Na Ugovoru o donaciji, sklopljenom 23. travnja 2018.g. između Općine Lovran i SRK Alba navodi se da Općinu Lovran, kao ugovornu stranku, zastupa općinski načelnik Bojan Simonič, no iz očitovanju dužnosnika Bojana Simoniča, utvrđeno je da je navedeni ugovor potpisao dužnosnik Toni Družeta.

Nadalje, Javni poziv za potpore malih vrijednosti u 2019.g. također je raspisao općinski načelnik Općine Lovran, dužnosnik Bojan Simonič. Udruga SRK Alba podnijela je dana 30. travnja 2019.g. Zahtjev za dodjelu potpore malih vrijednosti za projekt „100 milja Istre“ i projekt „Učka drito zdolun“. Uvidom u Zapisnik Povjerenstva za provođenje navedenog Javnog poziva od 29. svibnja 2019.g., čiji dužnosnik Toni Družeta nije bio član, utvrđeno je da je navedeno Povjerenstvo razmotrilo zahtjeve udruge SRK Alba te predložilo pročelnici Upravnog odjela za samoupravu i upravu Općine Lovran da prihvati financiranje oba navedena projekta, i to projekt „100 milja Istre“ s iznosom od 5.000,00 kn, a projekt „Učka drito zdolun“ s iznosnom od 2.000,00 kn. Nastavno na navedeno, pročelnica Upravnog odjela za samoupravu i upravu Općine Lovran donijela je dana 31. svibnja 2019.g. Odluku KLASA: 402-08/19-01/86, URBROJ: 2156/02-04-01-19-4 kojom se udruzi SRK Alba odobravaju sredstva u iznosu od 5.000,00 kn za projekt „100 milja Istre“ te Odluku KLASA: 402-08/19-01/86, URBROJ: 2156/02-04-01-19-4 kojom se istoj udruzi odobravaju sredstva u iznosu od 2.000,00 kn za projekt „Učka drito zdolun“ te se nalaže stručnoj službi da pripremi Ugovore o donaciji koje je u ime Općine Lovran potpisao općinski načelnik Bojan Simonič.

Udruga SRK Alba podnijela je Zahtjev za dodjelu potpore malih vrijednosti i u 2020.g., za projekt „2. Marun trek“, međutim dana 5. studenoga 2020.g. u Općini Lovran zaprimljena je Izjava dužnosnika Tonia Družete, dana u svojstvu predsjednika udruge SRK Alba da udruga odustaje od podnesenog zahtjeva za dodjelu potpora malih vrijednosti.

Vezano za projekt „Lovranski program za mlade“, Općina Lovran je dostavila Izvod iz Zapisnika sa 12. sjednice Općinskog vijeća Općine Lovran održane 21. lipnja 2018.g. na kojoj je izvršna direktorica Udruge Delta iz Rijeke predstavila Razvoj lokalnih politika za mlade te Zapisnik sa sastanka održanog 27. kolovoza 2019.g. u Općini Lovran, na temu prijave projekta „Lovranski program za mlade“ po raspisanom pozivu Ministarstva za demografiju, obitelj, mlade i socijalnu politiku. Sastanku su prisustvovali dužnosnik Bojan Simonič, općinski načelnik Općine Lovran, dužnosik Toni Družeta, zamjenik općinskog načelnika Općine Lovran te viši referent za opće poslove koji je vodio zapisnik. U Zapisniku se navodi da je dužnosnik Toni Družeta uvodno upoznao prisutne s raspisanim pozivom Ministarstva za demografiju, obitelj, mlade i socijalnu politiku, na koji se mogu prijaviti projekti usmjereni mladima za financijsku potporu iz raspoloživih sredstava dijela prihoda od igara na sreću i Državnog proračuna za 2019.g. te je naglasio kako je Općini potreban takav program kako bi se prepoznale potrebe mladih te kako bi se pokušao oformiti Savjet mladih u Općini Lovran koji se u više navrata do sada nije uspio oformiti. Natječaj je otvoren zaključno do 30. kolovoza 2019.g. Dužnosnik je nadalje istaknuo da je zatražio suradnju s Udrugom Delta iz Rijeke koja na nivou Primorsko-goranske županije aktivno radi na projektima čija su ciljana skupina mladi i njihovo uključivanje u donošenje odluka u lokalnoj zajednici kako bi se time prepoznali njihovi interesi i kako bi se uključili u realizaciju istih. Dužnosnik Toni Družeta također je naveo da je Udruga Delta prihvatila suradnju s Općinom Lovran i prijavu na Javni poziv kao partner.

Nastavno na navedeno općinski načelnik Općine Lovran Bojan Simonič donio je Zaključak da će Općina Lovran izvršiti prijavu na Javni poziv za prijavu projekata usmjerenih mladima za financijsku potporu iz raspoloživih sredstava dijela prihoda od igara na sreću i Državnog proračuna za 2019.g., raspisan od strane Ministarstva za demografiju, obitelj, mlade i socijalnu politiku, a partner na projektu za Općinu Lovran je Udruga Delta iz Rijeke.

Na zahtjev Povjerenstva, Općina Lovran dostavila je dodatno očitovanje KLASA: 032-01/21-01/3, URBROJ: 2156/02-04-03/01-21-5 od 20. svibnja 2021.g. u kojem se navodi da u sklopu projekta „Lovranski program za mlade“ nije donesena odluka ili drugi akt kojim je dužnosnik Toni Družeta imenovan voditeljem navedenog projekta. Vezano za partnerstvo s Udrugom Delta iz Rijeke pojašnjava se da nije bilo zahtjeva za partnerstvom Općine Lovran upućenog navedenoj udruzi, već se ista udruga na nivou Primorsko-goranske županije istaknula u radu na projektima čija su ciljana skupina mladi i njihovo uključivanje u donošenje odluka u lokalnoj zajednici. U privitku očitovanja dostavljen je Sporazum o partnerstvu u provedbi projekta Lovranski program za mlade u okviru Poziva za prijavu projekata usmjerenih mladima za financijsku potporu iz raspoloživih sredstava dijela prihoda od igara na sreću i Državnog proračuna za 2019.g., sklopljen između Općine Lovran i Udruge Delta dana 1. ožujka 2020.g.

Člankom 1. predmetnog sporazuma stranke utvrđuju da su se prijavom projektnog prijedloga kao partneri kandidirali za provedbu projekta „Lovranski program za mlade“ koji se provodi u okviru Poziva za prijavu projekata usmjerenih mladima za financijku potporu iz raspoloživih sredstava dijela prihoda od igara na sreću i Državnog proračuna za 2019.g. te da su se partneri navedenog sporazuma pri prijavi projektnog prijedloga dogovorili da će u slučaju odobrenja dodjele sredstava, prijavitelj Općina Lovran nastupati kao Korisnik sredstava u ime cijelog partnerstva te će u ime partnerstva preuzeti odgovornost prema davatelju financijskih sredstava. Nadalje se utvrđuje da je Korisnik financiranja dana 12. veljače 2020.g. u ime partnerstva potpisao Ugovor o dodjeli financijskih sredstava s davateljem financijskih sredstava.

Povjerenstvo je izvršilo uvid i u navedeni Ugovor o dodjeli financijskih sredstava od 12. veljače 2020.g. sklopljen između Općine Lovran i Ministarstva za demografiju, obitelj, mlade i socijalnu politiku kojim Ministarstvo Općini Lovran dodijeljuje iznos od 88.000,00 kn za projekt „Lovranski program za mlade“ te je utvrđeno da je isti u ime Općine Lovran potpisao općinski načelnik Bojan Simonič.

Povjerenstvo je nadalje od Udruge Delta zatražilo dostavu odluke ili drugog akta o imenovanju dužnosnika Tonia Družete voditeljem projekat „Lovranski program za mlade“ te ugovor o obavljanju poslova voditelja projekta.

Udruga Delta dostavila je očitovanje od 17. lipnja 2021.g. u kojem se navodi da sukladno članku 1. Sporazuma o partnerstvu sklopljenog između navedene udruge i Općine Lovran, Općina Lovran nastupa kao Korisnik financiranja u ime cijelog partnerstva i preuzima odgovonost prema davatelju financijskih sredstava te je Općina Lovran, u funkciji Korisnika projekta, u projektnoj prijavi navela dužnosnika Tonia Družetu kao voditelja projekta, a Udruga Delta kao partner nije imala mogućnost biranja nositelja projkata te samim time nema tražene dokumente.

Uvidom u podnesena izvješća o imovinskom stanju dužnsonika Tonia Družete utvrđeno je da dužnosnik dužnost zamjenika općinskog načelnika Općine Lovran obnašao profesionalno.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

U pogledu obavljanja poslova voditelja projekta „Lovranski program za mlade“, Povjerenstvo je iz prikupljenih podataka i dokumentacije utvrdilo da je riječ o projektu koji je u iznosu od 88.000,00 kn financiran iz raspoloživih sredstava dijela prihoda od igara na sreću i Državnog proračuna za 2019./2020. godinu putem javnog poziva koji je raspisalo Ministarstvo za demografiju, obitelj, mlade i socijalnu politiku, a Općina Lovran je osigurala preostali dio sredstava do ukupne ukupne vrijednosti projekta od 126.553,42 kn. Predviđeno trajanje projekta je godinu dana.

Dužnosnik Toni Družeta sudjelovao je u provedbi navedenog projekta kao voditelj istog, i to na način da je 15% radnog vremena radio kao voditelj projekta za što mu je ukupno isplaćen iznos od 24.753,42 kn, a preostali dio radnog vremena je radio kao općinski načelnik Općine Lovran, pri čemu je trošak plaće dužnosnika ostao isti.

Povjerenstvo obrazlaže da je člankom 13. stavkom 2. ZSSI-a dužnosnicima koji profesionalno obnašaju dužnost zabranjeno uz naknadu ili radi ostvarivanja prihoda obavljati druge poslove u smislu redovitog i stalnog zanimanja. Vezano za primjenu navedene odredbe ZSSI-a Povjerenstvo je kroz svoju dosadašnju praksu tumačilo da se pojedini poslovi obavljaju kao stalno zanimanje ako ih dužnosnici obavljaju u razdoblju dužem od godine dana. S obzirom da je projekt u kojem je dužnosnik Toni Družeta obavljao poslove voditelja trajao 12 mjeseci, Povjerenstvo je utvrdilo da dužnosnik navedeni posao nije obavljao u vremenu, opsegu i kontinuitetu koji bi se mogao smatrati redovitim i stalnim zanimanjem u smislu članka 13. stavka 2. ZSSI-a te je donesena odluka kao u točki I. izreke ove Odluke.

U odnosu na okolnost da je dužnosnik Toni Družeta potpisao Ugovor o donaciji, sklopljen 23. travnja 2018.g. između Općine Lovran i SRK Alba čiji je dužnosnik predsjednik, a kojim se navedenoj udruzi odobravaju sredstva u iznosu od 5.000,00 kn za projekt Ultratrail svjetskog kupa „100 Miles of Istria“, Povjerenstvo obrazlaže da iz prikupljene dokumentacije proizlazi da je prijavu udruge SRK Alba razmatralo posebno imenovano Povjerenstvo za provedbu Javnog poziva za potpore malih vrijednosti, čiji dužnosnik nije bio član, te je navedeno Povjerenstvo predložilo pročelnici nadležnog upravnog odjela Općine Lovran da prihvati financiranje prijavljenog projekta i donese odluku o davanju donacije navedenoj udruzi u iznosu od 5.000,00 kn. Nastavno na navedeno, pročelnica Upravnog odjela za samoupravu i upravu Općine Lovran donijela je Odluku kojom se udruzi SRK Alba za navedeni projekt odobravaju sredstva u iznosu od 5.000,00 kn.

Povjerenstvo je u svojoj dosadašnjoj praksi ovakve situacije, u kojima bi dužnosnik potpisao ugovor s povezanom pravnom osobom, temeljem prethodno provedenog postupka koje je provelo posebno imenovano povjerenstvo te temeljem odluke stručnih službi jedinice lokalne samouprave u kojoj dužnosnik obnaša dužnost, razmatralo u kontekstu moguće povrede načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Slijedom navedenog, Povjerenstvo je donijelo odluku kao što je to navedeno u točki II. izreke Ove odluke.

 Slijedom svega navedenog, Povjerenstvo je donijelo odluku kao u izreci.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Toni Družeta, osobna dostava
2. Općina Lovran
3. Podnositelj prijave, putem e-maila
4. Objava na internetskoj stranici Povjerenstva
5. Pismohrana